 **REPUBLIKA E SHQIPËRISË**

 **MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROCESVERBAL**

**KOMITETI SEKTORIAL I MIKPRITJES DHE TURIZMIT**

(Mbledhja nr. 3)

Mbajtur me datë 25/09/2024

1. ***Mirëseardhja dhe fjala hapëse***

Takimi u hap nga **z. Rahman Kasa**, i cili falenderoi anëtarët për pjesëmarrjen dhe angazhimin e vazhdueshëm. Ai tha se takimi do të përqëndrohej tek diskutimi për gjetjet e SNA-së (Studimi i Nevojave të Aftësive) për aftësitë e kërkuara/munguara në treg, në fushën e hoteleri - turizmit.

Fjala i kaloi **znj. Ejvis Gishti**, e cila falënderoi anëtarët për pjesëmarrjen dhe uroi që sezoni i verës të ishte mbyllur me sukses. Në vijim, **znj. Gishti** ia kaloi fjalën **znj**. **Aleksandra Kole**, e cila bëri një qartësim lidhur me mungesat e anëtarëve të Komitetit Sektorial. **Znj. Kole** tha se, Komiteti Sektorial ishte krijuar me 10 anëtarë por, aktualisht kishte 8 anëtarë aktiv pasi 2 anëtarë ishin përjashtuar për shkak të mungesave, në zbatim të VKM-së dhe rregullores për funkisonimin e Komiteteve Sektoriale. Në mënyrë që mos kishte problematika të ngjashme në vijim, **znj. Kole** kërkoi nga anëtarët që në rast mungesash të dërgonin justifikimin përkatës pasi është shumë e rëndësishme që Komiteti të ketë vijueshmëri dhe qëndrueshmëri. Në vijim të kësaj, **znj. Gishti** theksoi edhe një herë rëndësinë e Komitetit Sektorial, ku secili prej anëtarëve ka shumë vlerë në takimet që realizohen për të dhënë mendimet e tyre. **Znj. Gishti** shtoi se dy anëtarët e munguar do të zëvendësohen dhe se Agjencia ka filluar tashmë procedurat përkatëse.

1. ***Prezantimi i gjetjeve kryesore të SNA për aftësitë e kërkuara/munguara në treg***

Në vijim të agjendës, **znj. Gishti**, tha se takimi do të përqëndrohej tek diskutimi midis mungesës së aftësive ose profesioneve që rezultojnë në SNA dhe ofertës ekzistuese.

**Znj. Gishti** shpjegoi se, sipas SNA-së ka disa profesione ku bizneset pohojnë se kanë mungesë aftësish dhe mungesë stafi si: kamarier, banakier, pastrues, shef dhe asistent shef kuzhine, recepsionist, picajol, punonjës fast-foodi, korrier etj. Tek gjetjet e SNA-së rezultojnë profesione kryesore ose profesione mbështetëse që nuk janë tipikisht të sektorit, por që sigurojnë mbarëvajtjen e punës dhe ndaj janë reflektuar në studim. Gjithsesi, diskutimi i Komitetit do të përqëndrohet tek mungesat e atyre profesionve që lidhen drejtpërsëdrejt me sektorin, për të cilat mund të ofrohen dhe kualifikime. SNA-ja tregon gjithashtu llojet e aktiviteteve, konkretisht shërbimeve që ofrohen dhe ku mungojnë aftësitë apo kapacitetet si p.sh.: përgatitja e pijeve, përgatitja e ushqimit, akomodimi, planifikimi i eventeve, që janë aktivitete të sektorit të mikpritjes dhe turizmit ku mendohet që ka mungesë aftësish.

**Z. Kasa** tha se, një ndër problemet kryesore të bizneseve dhe që rezultonte dhe tek SNA-ja ishin punonjësit e pastrimit. Ndoshta duhej menduar një mënyrë zgjidhjeje afatgjatë pasi është një mungesë që ndikon direkt në cilësinë e shërbimit të ofruar. Ndërkohë që mungesa ndihet shumë edhe për kamarierët dhe banakierët të cilët emigrojnë jashtë sidomos gjatë sezonit. **Z. Gid Shaqiri** tha se ky emigrim sezonal ndodhte më shumë për shkak të kushteve të punës sesa të pagës në vetvete pasi dy vitet e fundit paga në sektorin e turizmit në Shqipëri është thuajse njësoj me vendet fqinje.

Në vijim **znj. Gishti** prezantoi edhe njëherë ofertën aktuale, për të krahasuar atë që kërkohet në treg sipas SNA-së me atë që ofrohet aktualisht nga ofruesit e AFP-së. Shkollat e mesme profesionale ofrojnë një sërë kualifikimesh për recepsionist, kuzhinë, bar-restorant, shërbime në hotel, udhërrëfyes turistik etj. Thuajse të gjitha nevojat e munguara që dalin nga SNA-ja mbulohen aktualisht nga oferta e kualifikimeve në shkollat profesionale.

Në vijim **znj. Gishti** prezantoi anëtarët me zhvillimin më të ri që ka ndodhur në shkollën Hoteleri - Turizëm, Tiranë. Shkolla ka lidhur një marrëveshje me Ecole Hoteliere de Lausanne (EHL) dhe momentalisht ajo ofron tre profile (tre vjeçar bllok) për Kuzhinë, Hotel dhe Shërbim ushqimi dhe pije. Nxënësit do ta zhvillojnë mësimin në anglisht dhe certifikata që do të marin në fund të kualifikimit do ju njihet nga EHL. Gjithashtu, nxënësit e EHL do të jenë të parët që do të marrin maturën shkollore profesionale. Po kështu, **znj. Gishti**, informoi se shkollat e hoteleri - turizmit kanë mundësi të ofrojnë dhe një kualifikim pas të mesëm një vjeçar që ka ardhur si propozim i këtij Komiteti për “Menaxher të strukturave akomoduese”, i cili do të ofrohet me sistemin dual, sistem që po aplikohet për herë të parë në Shqipëri.

1. ***Diskutimi lidhur me procesin e përkthimit të nevojave të tregut të punës në kualifikime të reja apo në rishikime të kualifikimeve ekzistuese***

Në vijim, **znj. Gishti** pyeti anëtarët se, nisur nga oferta ekzistuese dhe nevojat e nxjerra nga gjetjet e SNA-së a ka ndonjë kualifikim të ri që është i nevojshëm t’i shtohet ofertës së kualifikimeve. **Z. Shaqiri** tha se, nevojat që kanë dalë nga SNA-ja lidhen ngushtësisht me numrat, pra bizneset artikulojnë nevojat e munguara sepse ka mungesë stafi, por kjo nuk lidhet me mungesën e kualifikimeve. Të gjitha kualifikimet që ofrojnë shkollat profesionale sot, i përgjigjen nevojës për profesione që artikulohen nga bizneset, por sigurisht që këto shkolla nuk prodhojnë dot numra për të mbuluar kërkesën, e cila është shumë më e lartë. Në këto kushte, nuk duket sikur ka nevojë për të shtuar ndonjë kualifikim të ri afatgjatë. Ndoshta për t’iu përgjigjur nevojës së bizneseve për profesione të caktuara mund të mendohet rritja e ofertës së kualifikimeve afatshkurtra, të cilat sigurojnë daljen në treg pune në një kohë të shkurtër.

**Z. Kasa** propozoi që operatori turistik apo agjentët turistikë mund të ofrohen si kualifikime pas të mesmes, sepse ka një mungesë të theksuar për punonjës të agjencive turistike dhe një kualifikim i tillë do të ishte shumë i nevojshëm për reduktimin e nevojës. Anëtarët e tjerë ranë dakord me këtë propozim.

Në vijim diskutimi kaloi tek oferta e kurseve afatshkurtra të unifikuara dhe atyre me bazë qendre. **Znj. Gishti** shpjegoi se, kurset afatshkurtra të unifikuara, janë kurse, kurrikula e të cilave përgatitet nga Agjencia dhe që në të ardhmen do të integrohen direkt në Kornizën Shqiptare të Kualifikimeve, ndërsa kurset me bazë qendre përgatiten nga qendrat në bazë të kërkesës dhe nevojave lokale që mund të kenë. Oferta e kurseve afatshkurta gjithashtu reflekton nevojat e evidentuara tek SNA-ja si: recepsionist,punonjës pastrimi, shërbime në bujtina, operator turistik etj. **Znj. Mirela Bimo** tha se, tek SNA-ja del si mungesë dhe punonjësi i fast food-it, ndaj duhej diskutuar nëqoftëse kjo del si mungesë numrash apo ka nevojë për aftësi specifike që mund të mbulohen nga një kurs afatshkurtër. **Z. Shaqiri** tha se, ai është totalisht mungesë numri sepse ata që mbarojnë kuzhinën sigurisht që mund ta bëjnë shumë mirë edhe fast food-in.

Në vijim, **znj. Albina Buci** shpjegoi se në vizitat që Agjencia kryen çdo vit tek ofruesit e AFP-së është kërkuar që picajoli, të bëhet program kursi i unifikuar meqenëse është nevojë e madhe dhe mund të kërkohet në çdo zonë. **Z. Shaqiri** tha se, picajoli është një profesion shumë i kërkuar dhe se duhet të ofrohej si kurs i unifikuar, propozim që u mbështet dhe nga anëtarët e tjerë.

Më tej u diskutua për “shefin e sallës” ose menaxherin e mesëm të restorantit, i cili dilte si një nevojë nga gjetjet e SNA-së. **Z. Kasa** tha se, ky profesion është shumë i nevojshëm sepse ndikon direkt tek cilësia e shërbimit dhe tek kamarierët, por **z. Shaqiri** argumentoi se, ato janë aftësi që mbulohen nga kualifikimet ekzistuese dhe nuk ka çfarë kompetencash dhe aftësish shtesë të marrë në një kualifikim të dedikuar për menaxher restoranti. Disa aftësi zhvillohen dhe me eksperiencë, por një kualifikim i tillë do të ishte i panevojshëm sepse janë aftësi që merren tek kualifikimet që janë ofertë aktuale. Me interes sipas **z. Shaqiri** do të ishte të ofrohej një kurs afatshkurtër për “Shërbim ushqimi dhe pijesh”, e cila do të ofronte njohuritë e nevojshme dhe për shefin e sallës. Ky propozim u mbështet nga anëtarët.

Një nevojë tjetër e artikuluar nga SNA-ja lidhet me menaxherin/organizatorin e eventeve. **Znj. Matilda Naço** tha se është një profesion shumë i rëndësishëm dhe i kërkuar dhe **Z. Kasa** propozoi se, mund të ofrohet një kurs 3 mujor, për të marrë specifikat e organizimit të eventeve. Ky kualifikim sugjerohet për stafet ekzistuese ose për ata që kanë mbaruar një shkollë të ngjashme. **Z. Shaqiri** tha se si aftësi mbulohet tek kualifikimi pas të mesëm për menaxhimin e strukturave akomoduese, ndërsa për kurs afatshkurtër mund të integrohet tek kursi për shërbimin e ushqimit dhe pijeve duke qenë se, organizimi i eventeve lidhet ngushtësisht me kateringun. Meqë profili ishte pak kompleks anëtarët vendosën që të mblidhnin informacion nga tregu para se të merrnin vendimarrje për këtë kualifikim.

1. Përcaktimi i agjendës për mbledhjen e ardhshme dhe fjala përmbyllëse

Me propozimin e **z. Kasa** u vendos që mbledhjen e ardhshme do të diskutohet sërisht për menaxherin/organizatorin e eventeve, se si mund ti qasen në ofertë, pasi të konsultohen dhe me palët e interesit dhe biznese që operojnë në atë fushë. **Znj. Gishti** propozoi, nisur dhe nga eksperienca e ngjashme me Komitetin Sektorial të TIK, që takimi i radhës të zhvillohej tek shkolla e Hoteleri - Turizmit, Tiranë, ku anëtarë do të kenë mundësinë të njihen me shkollën, nxënësit, infrastrukturën, organizimin etj. **Z. Kasa** propozoi që mund të takonin dhe një grup nxënësish për të biseduar me ta dhe për të njohur pak më tepër interesat e tyre, vizionin për të ardhmen, problematikat etj. U vendos që mbledhja e ardhshme do të zhvillohet në muajin dhjetor.

* Vendime të marra nga mbledhja:
* Të ofrohet një kualifikim pas të mesëm (një ose dy vjeçar) për operator turistik ose agjent turistik.
* Picajoli duhet të ofrohet si kurs i unifikuar.
* Shërbim ushqimi dhe pije mund të ofrohet si kurs i unifikuar.
* Do të diskutohet mbledhjen e ardhshme mënyra e ofrimit të kualifikimit për menaxher/organizator eventesh, në rastin se duhet të jetë kualifikim pas të mesëm apo kurs afatshkurtër i unifikuar.

**Sekretariati teknik:**

**Diana Xhelili**

**Aleksandra Kole**

**Majlinda Lleshi**